S-710/2008

Mál þetta, sem tekið var til dóms 17. september sl., er höfðað með ákæru ríkissaksóknara 27. júní 2008 gegn B-kk-þgf B-kk-þgf, kt. 000000-0000, Nönnugötu 3, Reykjavík, ,,fyrir eftirtalin brot:

I.

Stórfellt brot gegn ávana- og fíkniefnalögum með því að hafa laugardaginn 22. desember 2007, flutt til landsins um Keflavíkurflugvöll frá Danmörku, allt að 700 g af kókaíni með miklum efnastyrkleika, ætluðu til söludreifingar í ágóðaskyni og frá þeim tíma fram til fimmtudagsins 24. janúar 2008, drýgt efnið með blöndun og selt og afhent allt að 300 g af efninu með lægri styrkleika til ótiltekins fjölda óþekktra viðtakenda á óþekktum stöðum fyrir allt að kr. 798.000, og jafnframt fimmtudaginn 24. janúar 2008 haft 580,59 g af efninu, með lægri styrkleika í vörslum sínum í sölu og dreifingarskyni, þar af 580,56 g að Kirkjuvöllum 7, Hafnarfirði, og 0,03 g í bifreiðinni DN-711, við sama stað, sem lögreglan fann við leit.

Telst þetta varða við 173. gr. a. almennra hegningarlaga nr. 19/1940, sbr. 1. gr. laga nr. 64/1974 og 1. gr. laga nr. 32/2001.

II.

Vopnalagabrot, með því að hafa í fyrrgreint skipti að Kirkjuvöllum 7 átt og haft í vörslum sínum rafmagnsvopn, sem lögregla fann við húsleit.

Telst þetta varða við c-lið 2. mgr. 30. gr., sbr. 1. mgr. 36. gr., vopnalaga nr. 16/1998.

III.

Þess er krafist að ákærði verði dæmdur til refsingar.

Að 580,59 g af kókaíni, sem lagt var hald á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Að gert verði upptæk samkvæmt 7. mgr. 5. gr. laga nr. 65/1974, sbr. 1. gr. laga nr. 60/1980, og 2. mgr. 14. gr. reglugerðar nr. 233/2001, andvirði framangreindra seldra og afhentra fíkniefna, kr. 798.000 í peningum, sem lagt var hald á við framangreinda húsleit.”

Af hálfu ákærða er krafist vægustu refsingar og málsvarnarlauna.

Þann 23. janúar 2008 gerði lögreglan húsleit á heimili ákærða að Kirkjuvöllum 7, Hafnarfirði. Hafði lögreglan fengið þær upplýsingar að ákærði væri að selja fíkniefni. Við húsleitina var ákærði samvinnuþýður við lögreglu og framvísaði um 500 g af kókaíni sem hann hafði ætlað til sölu. Hjá ákærða fundust 798.000 krónur í peningum sem ákærði sagði tilkomna vegna fíkniefnasölu. Í íbúðinni fannst ennfremur rafsuðubyssa sem ákærði hefur gengist við að eiga. Ákærða var gert að sæta gæsluvarðhaldi 24. janúar 2008 og sat hann í því til 30. sama mánaðar.

Í skýrslu sinni fyrir dómi sagðist ákærði ekki sjálfur hafa átt fíkniefnin heldur annar maður sem hann vildi ekki nafngreina. Hann hafi farið til Spánar og flutt efnið hingað til lands og selt það síðan fyrir þennan aðila. Hann kvaðst hafa vitað að um 700 g af kókaíni var að ræða. Hafi hann verið búinn að selja um 120 g er lögreglan hafi haft afskipti af honum. Hann kvaðst hafa þynnt efnið út fyrir sölu og hafi hann átt að fá greitt 1.500.000 krónur fyrir að annast innflutning og sölu efnisins.

Fram hefur komið í málinu að ákærði fór í meðferð eftir þennan atburð og vinnur nú hjá Samhjálp.

Ákærði hefur skýlaust játað brot sín og eru þau rétt færð til refsiákvæða í ákæru.

Sakavottorð ákærða er þannig að hann hefur 11 sinnum hlotið refsingu fyrir brot gegn almennum hegningarlögum, umferðarlögum og lögum um ávana- og fíkniefni. Hér koma einkum til skoðunar 2 dómar. Annars vegar dómur 21. júní 2006 en þá var ákærði dæmdur í 30 daga fangelsi, skilorðsbundið í 2 ár fyrir brot gegn 1. mgr. 257. gr. almennra hegningarlaga. Hins vegar dómur 14. maí 2007 en þá var ákærði dæmdur í 100.000 króna sekt fyrir brot gegn umferðarlögum. Ákærði hefur nú rofið skilorð dómsins frá 21. júní 2006 með hegningarlagabroti því sem hann er nú dæmdur fyrir. Ber því að dæma bæði málin í einu lagi samkvæmt ákvæðum 60. gr. almennra hegningarlaga.

Ákærði flutti inn til landsins verulegt magn fíkniefna og seldi það í ágóðaskyni. Styrkleiki efnisins var mikill og beindist brot ákærða að mikilsverðum hagsmunum. Framangreint horfir til refsiþyngingar, sbr. 1., 3. og 6. tl. 1. mgr. 70. gr. almennra hegningarlaga. Á hinn bóginn hefur ákærði játað brot sín hreinskilningslega og verið samvinnuþýður við rannsókn málsins. Þegar allt framangreint er virt, og horft til dómvenju í sambærilegum málum, þykir refsing ákærða hæfilega ákveðin fangelsi í 18 mánuði. Ekki eru efni til að skilorðsbinda refsinguna að neinu leyti.

Með vísan til 76. gr. almennra hegningarlaga skal draga frá refsingu með fullri dagatölu gæsluvarðhald sem ákærði sætti vegna málsins þann 24. janúar 2008 til 30. janúar 2008.

Með vísan til 6. mgr. 5. gr. laga nr. 65/1974 skal ákærði sæta upptöku á 580,59 g af kókaíni.

Samkvæmt 7. mgr. 5. gr. laga nr. 65/1974 skal ákærði sæta upptöku á 798.000 krónum í peningum.

Með vísan til 1. mgr. 165. gr. laga nr. 19/1991 greiði ákærði allan sakarkostnað, 713.139 krónur, þar með talin málsvarnarlaun skipaðs verjanda síns, B-kk-ef H-kk-ef hdl., 400.000 krónur að meðtöldum virðisaukaskatti.

G-kk-nf A-kk-nf héraðsdómari kveður upp dóm þennan.

Dómsorð

Ákærði, B-kk-nf B-kk-nf, sæti fangelsi í 18 mánuði en frá refsingu ákærða dregst gæsluvarðhald sem hann sætti frá 24. janúar 2008 til 30. janúar 2008 með fullri dagatölu.

Ákærði sæti upptöku á 580,59 g af kókaíni.

Ákærði sæti upptöku á 798.000 krónum.

Ákærði greiði sakarkostnað málsins, 713.139 krónur, þar með talin málsvarnarlaun skipaðs verjanda síns, B-kk-ef H-kk-ef hdl., 400.000 krónur.

G-kk-nf A-kk-nf